**NAVODILA ZA PRIPRAVO IN ODDAJO**

**VLOGE ZA IZVOLITEV V NAZIV**

|  |
| --- |
|  Vsebina:* **Splošne informacije**

 * **Navodila za izpolnjevanje obrazca VLOGA ZA IZVOLITEV**
* **Pojasnila k Prilogi II:**

 **PREGLED DELA, TOČKOVNIK IN IZPIS BIBLIOGRAFIJE** |

**Splošne informacije**

Kandidat za izvolitev pripravi vlogo za izvolitev in jo skupaj s prilogami naslovi na Senat MPŠ. Obrazec VLOGA ZA IZVOLITEV je dostopen na spletni strani šole med dokumenti za habilitacije.

Vloga mora biti pripravljena v skladu z dokumentom *Merila za volitve v nazive visokošolskih učiteljev in sodelavcev Mednarodne podiplomske šole Jožefa Stefana* (v nadaljevanju *Merila*).

*Navodila za pripravo in oddajo vloge za izvolitev* so kot priloga sestavni del *Meril*, ki so objavljena na spletni strani MPŠ.

Vloga mora vsebovati:

* **Izpolnjen obrazec VLOGA ZA IZVOLITEV**

# Priloge:

# Priloga I: ŽIVLJENJEPIS

# Priloga II: PREGLED DELA, TOČKOVNIK IN IZPIS BIBLIOGRAFIJE

# Priloga III: IZBOR 10-12 NAJPOMEMBNEJŠIH DEL

# Priloga IV: OSTALA DOKAZILA:

# 1. Citiranost del v Web of Science

**2. Dokazila o izobrazbi**

**3. Separati najpomembnejših del**

*\*(4.) Kopija/-e odločbe/odločb o predhodni/-h izvolitvi/-ah*

*\*(5.) Dokazila o pedagoški usposobljenosti*

*\*(6.) Dokazilo o znanju tujih jezikov (prva izvolitev)*

*\*(7.) Predlog za predčasno izvolitev ali preskok naziva*

*\*(8.) Potrdilo o delovanju na tujih univerzah*

*\*(9.) Predstavitev najpomembnejših znanstvenih del*

*\*(10.) Dokazilo/-a o mentorstvu/somentorstvu pri nagrajenih delih*

*\*(11.) Drugo:*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Postopek oddaje vloge:

* Vlogo za izvolitev se odda v elektronski verziji.
* Izpolnjen obrazec VLOGA ZA IZVOLITEV z digitalnima podpisoma na ustreznih mestih, prilogami in skeniranimi dokazili se kot enoten dokument v formatu PDF ali kot spletna povezava na dokument pošlje na info@mps.si.

Dodatne informacije in pojasnila:

* info@mps.si, 01/477-3100

\_\_\_\_\_\_\_\_\_\_\_\_\_\_\_\_\_\_

\*Priloga ni obvezna za vse izvolitve. Za podrobnosti gl. *Merila*.

**Navodila za pripravo vloge:**

Kandidati izpolnijo VSA polja v obrazcu in priložijo zahtevane priloge. Vsak sklop v vlogi mora biti jasno označen z naslovom, kot je zahtevano v Merilih. Velikost pisave na vlogi formata strani A4 mora biti vsaj 11 pt. Velikost celotne pdf datoteke vloge ne sme presegati 20 MB.

Kandidat za izvolitev v naziv asistenta izpolnjenemu obrazcu vloge priloži priloge I, II, III, IV.1, IV.2 in IV.3 ter dokazilo o povprečni oceni na zadnjem dokončanem študiju, doktorski študenti pa priložijo tudi soglasje mentorja. Pogoj iz 36. člena Meril, da je pokazal sposobnost za strokovno, znanstveno ali raziskovalno-razvojno delo, kandidat dokazuje s prvim avtorstvom citiranega članka v reviji s faktorjem vpliva, ki šteje tudi kot dokazilo o aktivnem znanju angleškega jezika. Kandidat, ki še ni zaključil doktorskega študija, mora tudi izpolnjevati pogoje za vpis v drugi letnik doktorskega študija.

**Priloga I: ŽIVLJENJEPIS**

* Življenjepis praviloma sledi predlogi ERC in je napisan v angleškem jeziku.

**Priloga II: PREGLED DELA, TOČKOVNIK IN IZPIS BIBLIOGRAFIJE**

Kandidat pridobi informativni izpis v Sicrisu, ga preveri in po potrebi dopolni, ali ga pripravi samostojno. Kandidat je odgovoren za pravilnost točkovnika in izpisa bibliografije. Pri tem je potrebno upoštevati:

a. PREGLED DELA IN TOČKOVNIK:

* V točkovniku mora biti navedeno za posamezno skupino celotno število del ter število del v zadnji elekcijski dobi (gl. Pojasnila k Prilogi IV) in skupina ovrednotena s predvidenim številom točk na podlagi seznama KLASIFICIRANA BIBLIOGRAFIJA. Vsota točk pri posamezni skupini se mora ujemati z vsoto točk ŠTK v klasificirani bibliografiji.
* Pri umeščanju v skupine na podlagi COBISS-ovega seznama so v pomoč podatki v stolpcu OZNAKA V COBISS-u.Za skupine, ki niso zajete v COBISS-u, mora kandidat priložiti dokazila (kot Priloga IV).
* K točki 1.3: Seštevek posameznih delov monografije ne sme presegati največjega dopustnega skupnega števila točk za monografijo.
* K točki 2.1: Ponatisi se ne vrednotijo posebej.
* Podatki v ZBIRNIKU se morajo ujemati s podatki iz točkovnika.
* Kandidat PREGLED DELA IN TOČKOVNIK podpiše.

b. IZPIS BIBLIOGRAFIJE:

* Pri monografijah morajo biti navedene ISBN številke.
* Iz izpisa bibliografije mora biti razvidno, katere bibliografske enote sodijo v zadnjo elekcijsko dobo. Dela, ki so bila objavljena v letu zadnje izvolitve, kandidat razvrsti ročno.
* Pri vsaki bibliografski enoti, ki se točkuje, morajo biti navedeni naslednji podatki:
	+ **ŠTD** = (število točk/delo)
	+ **ŠTK** = (število točk/kandidata)

 ŠTK se praviloma izračuna tako, da se ŠTD deli s številom avtorjev. Drugačen izračun je potrebno posebej utemeljiti.

* Bibliografske enote s prvim ali vodilnim avtorstvom morajo biti označene kot pomembna dela.
* Dela, ki niso povezana z izvolitvenim postopkom, kandidat izloči iz točkovanja.
* Dela se številči zaporedno skozi celo bibliografijo (pri novi skupini se številčenje ne začenja znova z 1).
* Za izpisom bibliografije se doda seznam faktorjev vpliva vseh objavljenih del v 1.01 s faktorjem vpliva. Dela morajo biti zbrana v skupinah, kot jih predpisuje Pregled dela in točkovnik: najprej vsa dela iz skupine 1.1.1 (Nature, Science, zgornji 3%), sledijo dela iz skupin 1.1.2, 1.1.3, 1.1.4, 1.1.5 in 1.1.6.

**Priloga III: IZBOR 10-12 NAJPOMEMBNEJŠIH DEL**

* Izbor 10-12 najpomembnejših del se pripravi iz informativnega izpisa v Sicrisu, tako da se dela v tem izpisu označijo kot pomembna, kar v izpisu ustvari tabelo pomembnih del, ki se jo, po pregledu in morebitnih popravkih, skopira v vlogo kot Prilogo III.
* Kandidat priloži tudi separate v izboru navedenih del v pdf (gl. Priloga IV, točka 3).

**Priloga IV: OSTALA DOKAZILA**

# Citiranost del v Web of Science

* Kandidat priloži izpis citiranosti kot “Citation Report” iz Web of Science.
	+ 1. **Dokazila o izobrazbi**
* Kandidat priloži overjeno kopijo spričevala najvišje pridobljene izobrazbe, ki se zahteva za izvolitev v naziv, ali odda kopijo in, če diploma ni z MPŠ, prinese original na vpogled v tajništvo v času uradnih ur.
* Listine, pridobljene v tujini, morajo biti veljavne v Sloveniji.
	+ 1. **Separati najpomembnejših del**
* Kandidat v formatu pdf priloži separate del, navedenih v Prilogi III (Izbor 10-12 najpomembnejših del).

***(4.) Kopija/-e odločbe/odločb o predhodni/-h izvolitvi/-ah***

 *-* Priložijo tisti kandidati, ki so bili predhodno že izvoljeni v katerega od nazivov.

 - Kandidati z več predhodnimi izvolitvami priložijo kopijo odločbe za zadnjo
 pedagoško izvolitev, če obstaja, drugače pa za trenutno veljavno izvolitev.

***(5.) Dokazila o pedagoški usposobljenosti***

* Kandidatovo pedagoško usposobljenost ob prvi izvolitvi v učiteljski naziv ugotavlja strokovna komisija z javnim preizkusnim predavanjem. Zapisnik komisije se priloži vlogi za izvolitev.
* Kandidati za rednega profesorja priložijo dokazila o gostovanju v tujini za skupino v točkovniku pod točko 2.3 (gl. Priloga II).
* Za ostale izvolitve kandidati priložijo dokazila o pedagoški usposobljenosti v skladu z določili *Meril.*

***(6.) Dokazilo o znanju tujih jezikov (prva izvolitev)***

* Dokazilo o znanju tujih jezikov je obvezno za prvo izvolitev, razen za kandidata, ki je diplomiral, magistriral ali doktoriral na visokošolski instituciji po programu, ki je potekal v angleškem jeziku, in je tudi diplomsko ali magistrsko nalogo ali doktorsko disertacijo napisal v tem jeziku*.*
* Potrdilo o aktivnem znanju tujega jezika izda pooblaščena institucija.
* Uspešno izvedeno preizkusno predavanje v angleškem jeziku šteje kot dokazilo o aktivnem znanju angleškega jezika.
* Ob izvolitvi v naziv asistenta šteje kot dokazilo objava v reviji s faktorjem vpliva v angleškem jeziku s prvim avtorstvom.

***(7.) Predlog za predčasno izvolitev ali preskok naziva***

* Formalni predlog za predčasno izvolitev ali preskok naziva utemeljijo in podpišejo trije redni profesorji.
* Kandidati za predčasno izvolitev ali preskok naziva morajo izkazovati izjemnost pri svojem strokovnem delu. Za izjemne štejejo: prejem pomembne mednarodne nagrade, izjemno pomembne objave z dokazano veliko odmevnostjo doma in/ali v tujini, odločilen prispevek k razvoju popolnoma novega, v Sloveniji še nerazvitega področja raziskav.
* Predčasno doseganje kvalitativnih in kvantitativnih kriterijev samo po sebi ne zadošča za predčasno izvolitev ali preskok naziva.

***(8.) Potrdilo o delovanju na tujih univerzah ali raziskovalnih institucijah***

* Predložijo kandidati za izvolitev v naziv visokošolskega učitelja.
* Delovanje na tujih univerzah ali raziskovalnih institucijah, ki ga kandidat opravi po doktoratu, mora trajati neprekinjeno vsaj tri mesece.

***(9.) Predstavitev najpomembnejših znanstvenih del***

* Kandidati za izvolitev v naziv rednega profesorja priložijo tudi predstavitev najpomembnejših znanstvenih del na eni strani A4 za predstavitev na seji senata MPŠ. Navedenih mora biti vsaj 10 del in največ toliko, kolikor dopušča prostor na eni strani formata A4 v naboru črk, ne manjšem od 11.

***(10.) Dokazilo/-a o mentorstvu/somentorstvu pri nagrajenih delih***

* Kandidati morajo priložiti dokazilo/-a o mentorstvu/somentorstvu pri nagrajenih delih za tiste skupine iz točkovnika pod točko 2.4, ki niso zajete v COBISS.

***(11.) Drugo:***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Kandidat navede in priloži morebitne druge priloge, ki dokazujejo izpolnjevanje v *Merilih* določenih pogojev za izvolitev v naziv.

**Pojasnila k Prilogi II:**

**PREGLED DELA, TOČKOVNIK IN KLASIFICIRANA BIBLIOGRAFIJA**

Kandidat za izvolitev pred oddajo vloge pridobi informativni izpis točkovnika in klasificirane bibliografije v Sicrisu. Ker gre le za informativni izpis, ga mora temeljito pregledati, po potrebi dopolniti in popraviti morebitne napake. Prav tako je kandidat odgovoren, da v izpisu bibliografije navede faktorje vpliva JCR IF ter ISBN številke monografij.

**Dela, ki še niso natisnjena**

Za dela, ki še niso natisnjena, naj bodo priložena dokazila, da so sprejeta v tisk.

**Ponatisi in dopolnjene izdaje**

Ponatisi se ne vrednotijo posebej. Za dopolnjeno izdajo se šteje, kadar je spremenjena ali dopolnjena vsaj tretjina besedila.

**Elekcijska doba za kandidate, ki so bili habilitirani izven MPŠ**

Če je bil kandidat izvoljen v pedagoški naziv na drugem visokošolskem zavodu in na podlagi tega naziva v svoji vlogi za izvolitev prosi za izvolitev v isti ali višji naziv, se šteje za zadnjo elekcijsko dobo obdobje zadnjih pet let pred dnem oddaje vloge ali obdobje od datuma zadnje izvolitve v trenutno veljavni naziv, če je bilo to pozneje.

Pri kandidatih za prvo izvolitev se upoštevajo bibliografske enote in drugi dosežki iz obdobja zadnjih pet let pred dnem oddaje vloge.

1. **ZNANSTVENORAZISKOVALNA DEJAVNOST**

**Monografije**

Monografija je neperiodična tiskana publikacija, ki brez ovitka obsega najmanj 49 tiskanih strani. Monografijo morata recenzirati vsaj dva znanstvena delavca z doktoratom znanosti. Monografija mora imeti kataloški zapis o publikaciji z oznako ISBN.

Znanstvena monografija je publikacija, v kateri se znanstveno sistematično, izčrpno in vseobsegajoče obravnava nek problem, vprašanje ali predmet, oseba ali dogodek v enem zvezku oziroma v določenem številu zvezkov, ki se objavljajo istočasno ali v vnaprej določenem časovnem obdobju. Znanstvena monografija je specializirana knjiga, pisana za specializirano publiko. Zbornikov ločenih (samostojnih) prispevkov se ne uvršča med znanstvene monografije, ker imajo v bistvu naravo zbornika (razvršča in vrednoti se jih na enak način kot objavljene referate na znanstvenih srečanjih).

**Sestanek**

Sestanek (konferenca, kongres) je mednaroden, če ga organizira mednarodna organizacija, ali če ima zbornik mednarodni uredniški odbor in je objavljen v tujem jeziku.

1. **PEDAGOŠKA DEJAVNOST**

**Univerzitetni učbenik z recenzijo**

Univerzitetni učbenik je referenčna knjiga, ki je namenjena študentom kot predpisano učno gradivo za določeno študijsko vejo ali predmet. Učbenik mora biti izdan kot knjiga, morata ga recenzirati najmanj dva visokošolska učitelja, imeti mora kataloški zapis z oznako lSBN.

**Ostali učbeniki**

Recenziran učbenik za osnovne in srednje šole ter drugo preduniverzitetno izobraževanje, ki je pripravljen skladno s predpisanim učnim načrtom in sprejet po ustreznem postopku.

**Študijsko gradivo**

Prva sistematična obdelava učne snovi po študijskem programu, ki jo avtor pripravi po svojem gradivu (zapiski predavanj, skripta, zbirka vaj in naloge za določen predmet ter drugi učni pripomočki (npr. zvočno gradivo). Gradivo se mora nanašati na celotno učno snov in ne samo njene posamezne dele (en predmet, eno učno gradivo za vsebino predavanj in eno gradivo za vaje oz. praktikum). Enako se obravnava tudi gradivo za strokovne seminarje.

Glede načina objave ni posebnih zahtev: lahko je tiskano ali na razpolago v elektronski obliki (CD, diskete), kar se dokazuje z navedbo signature iz knjižnice. V knjižnici mora biti uporabnikom na razpolago najmanj 5 izvodov gradiva, kandidat za upoštevanje teh točk predloži dokazila o evidentiranju in razpoložljivosti gradiva v ustrezni knjižnici.

**Gostujoči profesor**

Kandidat za rednega profesorja mora dokumentirati z dokazili, da je po doktoratu deloval neprekinjeno vsaj tri mesece na tuji univerzi ali raziskovalni instituciji.

**Mentorstvo/somentorstvo**

Mentor mora biti imenovan s strani pristojnega organa (npr. Senat MPŠ, senat fakultete ali univerze, Znanstveni svet IJS ...).

**3. STROKOVNA DEJAVNOST**

**Strokovna monografija** (strokovna knjiga) je publikacija, v kateri se strokovno obravnava nek problem, vprašanje ali predmet, oseba ali dogodek, v enem zvezku oz. v določenem številu zvezkov, ki se objavljajo istočasno ali v vnaprej določenem časovnem obdobju. V skupino strokovnih monografij se uvrščajo tudi priročniki, slovarji, leksikoni.

**Poljudnoznanstvena knjiga**

Poljudnoznanstvena knjiga je publikacija, v kateri se strokovno obravnava nek problem in predstavlja na poljuden način.

**Priročniki, slovarji, leksikoni**

Priročnik je vrsta referenčne knjige, ki na pregleden način vsebuje podatke in navodila za določeno področje oz. predmet. Posebna vrsta referenčne literature so slovarji in leksikoni. Razvrščeni in vrednoteni so kot strokovne monografije.

**Ostala dokumentirana strokovna dejavnost po presoji strokovnih komisij**

V to skupino spadajo npr.: organizacija znanstvenih srečanj, dokumentirani, uveljavljeni, pomembni sistemi, metode oz. projekti in prenos rezultatov znanstvenega dela v prakso; prenos znanja v proizvodnjo ter v delo državnih in drugih organov in organizacij; sodelovanje pri izdelavi strokovne podlage za nove predpise; aktivnosti v organih mednarodnih združenj in mednarodnih žirijah.

Pomembna izvedena dokumentirana strokovna dela oziroma dokazila zanje je potrebno priložiti.

**AVTORSTVO**

Prvi avtor je avtor, ki je v publikaciji med avtorji naveden na prvem mestu ali drugače, če so se avtorji o tem pisno dogovorili.

Vodilni avtor je avtor, ki je raziskavo zasnoval in vodil. Če vodilni avtor ni istočasno tudi prvi avtor, je na publikaciji posebej naveden kot korespondenčni avtor, ali pa je med avtorji naveden na zadnjem mestu (ponavadi za veznikom "in" oziroma "and"; primer: J. Kovač, J. Novak in (and) J. Kralj). Kandidat lahko svoje vodilno avtorstvo izkaže tudi s pisno izjavo prvega avtorja publikacije.

Pri vseh zahtevah v merilih, ki zadevajo bodisi prvo ali pa vodilno avtorstvo, sta ti dve avtorstvi enakovredni, razen pri kandidatih za prvo izvolitev v naziv docenta, kjer se pri pomembnih delih zahteva vsaj tri prva avtorstva.

**PREIZKUSNO PREDAVANJE**

Kandidati, ki prvič prosijo za izvolitev v naziv, morajo opraviti javno preizkusno predavanje za študente v angleškem jeziku. Temo in datum preizkusnega predavanja določijo člani komisije za oceno strokovne usposobljenosti v sporazumu s kandidatom. Tajništvo MPŠ mora biti z datumom in naslovom preizkusnega predavanja seznanjeno najmanj teden dni pred predavanjem. Kandidat najmanj teden dni pred predavanjem pošlje tudi povzetek predavanja v slovenščini in angleščini na naslov info@mps.si.

**JAVNO PREDAVANJE**

Kandidati, ki prosijo za izvolitev v naziv redni profesor, morajo opraviti javno predavanje za študente. Temo in datum preizkusnega predavanja uskladi nosilec predmeta s kandidatom. Tajništvo MPŠ mora biti z datumom in naslovom preizkusnega predavanja seznanjeno najmanj teden dni pred predavanjem. Kandidat najmanj teden dni pred predavanjem pošlje tudi povzetek predavanja v slovenščini in angleščini na naslov info@mps.si.

**Za pravilno urejenost bibliografije je odgovoren kandidat za izvolitev.**